ΓΡΑΠΤΗ ΕΡΩΤΗΣΗ E-1393/96 υποβολή: Spalato Bellerι (NI) προς την Επιτροπή (6 Iουνίου 1996)

Θέμα: Διαγωνισμοί για τη φροντίδα και καθαριότητα χώρων αεροδρομίων και αεροσκαφών καθώς και σιδηροδρομικών σταθμών και τρένων

Γνωρίζει η Επιτροπή ότι οι διαγωνισμοί για τη φροντίδα των επιβατών στο έδαφος και την καθαριότητα των χώρων των αεροδρομίων και των αεροσκαφών, καθώς και όσον αφορά την παροχή αντιστοίχων υπηρεσιών στους σιδηροδρομικούς σταθμούς και τρένα κατακυρώνονται σε συνεταιριστικές εταιρίες για πολύ μεγάλη διάρκεια που κυμαίνεται από ελάχιστο χρόνο 5 ετών σε μέγιστο 9 ετών;

Σε ορισμένα κράτη μέλη (π.χ. Ιταλία) επετεύχθη το 1992 συμφωνία πλαίσιο για την επαναπροκήρυξη των διαγωνισμών χωρίς όμως να έχει τηρηθεί μέχρι σήμερα.

Δεν θα ήταν σκόπιμο, δεδομένου ότι η Ένωση διαθέτει στα διάφορα κράτη μέλη πόρους για τα εν λόγω θέματα, να του ζητηθεί, και τούτο για λόγους διαφάνειας, να προκηρυχθούν συντομότερα οι διαγωνισμοί προσκαλώντας έτσι και άλλες εταιρίες που λειτουργούν στον τομέα αυτό και μέχρι σήμερα απεκλείοντο έστω και αν είναι εγγεγραμμένες στις συγκεκριμένες επετηρίδες του τομέα;

Aπάντηση του κ. Monti εξ ονόματος της Επιτροπής (31 Ιουλίου 1996)

Όσον αφορά τη διάρκεια των εν λόγω συμβάσεων, το άρθρο 85 παράγραφος 1 της συνθήκης ΕΚ απαγορεύει «όλες τις συμφωνίες επιχειρήσεως (...) που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς».

Η Επιτροπή θεωρεί ότι, κάτω από ορισμένες συνθήκες ή περιστάσεις, μια σύμβαση αποκλειστικής παροχής υπηρεσιών, σε μακροχρόνια βάση, μπορεί πράγματι να παραβιάζει τις διατάξεις του άρθρου 85 παράγραφος 1 της συνθήκης ΕΚ. Μεταξύ των περιπτώσεων που ανέφερε το αξιότιμο μέλος του Κοινοβουλίου, η Επιτροπή εξετάζει επί του παρόντος ορισμένες υποθέσεις μακροχρόνιων συμβάσεων στον τομέα της παροχής υπηρεσιών εδάφους (επιβάτες και διάδρομος). Η εξέταση των υποθέσεων αυτών βρίσκεται σε προκαταρκτική φάση.

Η Επιτροπή υπέβαλε στο Συμβούλιο σχέδιο οδηγίας σχετικά με το άνοιγμα της εν λόγω αγοράς. Το σχέδιο αυτό, που αποτέλεσε αντικείμενο κοινής θέσης του Συμβουλίου στις 28 Μαρτίου 1996 ((ΕΕ αριθ. C 134 της 6.5.1996. )), και που βρίσκεται επί του παρόντος ενώπιον του Κοινοβουλίου για γνωμοδότηση κατά τη δεύτερη ανάγνωση, προβλέπει, από το 1999, περιορισμό της μέγιστης διάρκειας σε 7 χρόνια για τις εκχωρήσεις προς τους διαφόρους φορείς παροχής υπηρεσιών στον τομέα της εξυπηρέτησης εδάφους, καθώς και επιλογή μέσω διαδικασίας πρόσκλησης υποβολής προσφορών σε ευρωπαϊκό επίπεδο.

Όσον αφορά ειδικότερα τις διαδικασίες σύναψης αυτού του είδους των συμπράξεων, η Επιτροπή δεν διαθέτει προς το παρόν πληροφορίες που να της επιτρέπουν να συμπεράνει ότι ορισμένες συμβάσεις για την εξυπηρέτηση των επιβατών και τον καθαρισμό των αεροσκαφών, χώρων αεροδορομίων, σιδηροδρομικών σταθμών και τρένων, ανατέθηκαν κάτω από συνθήκες που ήταν αντίθετες με το κοινοτικό δίκαιο.

Σημειώνεται ότι από τη χρησιμοποίηση της βάσης δεδομένων TED (tenders electronic daily), φαίνεται πως ορισμένες από τις συμβάσεις της κατηγορίας αυτής αποτέλεσαν, αντικείμενο δημοσίευσης στην Επίσημη Εφημερίδα των Ευρωπαϊκών Κοινοτήτων. Ειδικότερα για την Ιταλία, δημοσιεύτηκε μια σύμβαση καθορισμού του νέου αεροσταθμού του αεροδρομίου L. da Vinci di Fiumicino, σύμφωνα με τις διατάξεις που προβλέπονται βάσει της ανοικτής διαδικασίας ((ΕΕ αριθ. S 27 της 8.2.1996. )).

Εάν το αξιότιμο μέλος του Κοινοβουλίου διαθέτει ακριβή στοιχεία για συγκεκριμένες περιπτώσεις παράβασης των κανόνων σύναψης δημοσίων συμβάσεων στους εν λόγω τομείς, παρακαλείται να τις διαβιβάσει στην Επιτροπή η οποία δεν θα παραλείψει να πραγματοποιήσει τις κατάλληλες επαφές με το ή τα υπό εξέταση κράτη μέλη.

Η Επιτροπή συμμερίζεται πλήρως την άποψη του αξιότιμου μέλους του Κοινοβουλίου για την ανάγκη επίτευξης μεγαλύτερης διαφάνειας των διαδικασιών σύναψης των συμβάσεων, κατά κύριο λόγο με την πλήρη εφαρμογή των ισχυουσών κοινοτικών διατάξεων.